Shusaku Endo
Store norske leksikon,Språk og litteratur,Litteratur i verden,Asias litteratur,Japans litteratur
Shusaku Endo var en japansk forfatter. Som katolsk kristen tok han opp problemene omkring kulturkollisjonen mellom kristen tankegang og japansk kulturbakgrunn.
Endo ble født i Tokyo i 1923, men bodde i Dalian i det japanskokkuperte Kina inntil foreldrene skilte seg i 1933. Moren tok Shusaku med seg tilbake til Japan, og de bosatte seg i Kobe. Endo ble døpt i 1934, og tilknytningen til den katolske kirke skulle komme til å prege både livet og litteraturen hans.Etter krigen studerte Endo fransk litteratur ved Keiō-universitetet, og i 1950 reiste han til Frankrike, hvor han studerte ved Universitetet i Lyon frem til 1953. Dette oppholdet er blant annet tema for den selvbiografiske kortromanen Ryūgaku (Utenlandsstudier, 1965).Endo fikk sitt gjennombrudd som forfatter i 1955 med kortromanen Shiroi hito (Hvite mann), som han vant Akutagawa-prisen for. Litterært regnes han til de såkalte tredjegenerasjonsdebutantene (daisan no shinjin) som debuterte i årene 1953–55.Han var særlig påvirket av franske moderne katolske forfattere som Mauriac og Bernanos. Internasjonalt gjennombrudd fikk han med Taushet (1966, norsk overs. 2019 og 1971), senere fulgte Skandale (1986), De siste martyrer og andre noveller og Elven (1993). Endo skrev også skuespill. Oversatt til norsk Taushet (1966). Oversatt fra japansk av Magne Tørring i 2019. Tidligere utgitt som Taus himmel, oversatt fra engelsk av Erik Gunnes i 1971.  Skandale (1986). Oversatt fra engelsk av Knut Johansen i 1989.  De siste martyrer og andre noveller. Oversatt fra engelsk av Einar Blomgren i 1994.  Elven (1993). Oversatt fra engelsk av Einar Blomgren i 1998. "Den falne prest". Oversatt av Andreas Heffermehl i Japan forteller i 1998. "Dagen før" (1963). Oversatt av Magne Tørring i Knakketiknakk: Korte fortellinger fra Japan 1895–2012 i 2018. Les mer i Store norske leksikon Japans litteratur Teater i Japan Japan